

Αθήνα, 10 Φεβρουαρίου 2025

**ΑΝΑΦΟΡΑ**

- προς τον Υπουργό Παιδείας, Θρησκευμάτων και Αθλητισμού

**Θέμα: «Ανεδαφική η τηλεκπαίδευση στα σχολεία Θήρας και Ανάφης»**

Η Βουλευτής Ιωαννίνων της Νέας Αριστεράς, Μερόπη Τζούφη, καταθέτει ως αναφορά την ανακοίνωση της ΕΛΜΕ Επαρχίας Θήρας, με την οποία εκφράζεται έντονη διαμαρτυρία για την οριζόντια και ανορθολογική απόφαση του Υπουργείου Παιδείας να επιβάλει τηλεκπαίδευση στις σχολικές μονάδες που διέκοψαν τη λειτουργία τους λόγω των αλλεπάλληλων σεισμικών δονήσεων και της διαρκούς απειλής επιδείνωσης της κατάστασης.

Σύμφωνα με την ανακοίνωση, η απόφαση για τηλεκπαίδευση κρίνεται παράλογη και ανεδαφική, καθώς δεν λαμβάνει υπόψη τις πραγματικές συνθήκες που επικρατούν στις πληγείσες περιοχές. Η ΕΛΜΕ Επαρχίας Θήρας καλεί την ηγεσία του Υπουργείου να προχωρήσει άμεσα στην υλοποίηση ενός βιώσιμου και ορθολογικού σχεδίου για τις σχολικές μονάδες Θήρας - Ανάφης, το οποίο θα διασφαλίζει:

* Ψυχοκοινωνική και παιδαγωγική υποστήριξη μαθητών και εκπαιδευτικών.
* Εμπεριστατωμένη ενημέρωση των εκπαιδευτικών σχετικά με το σεισμικό φαινόμενο.
* Έλεγχο της στατικής επάρκειας των σχολικών κτιρίων και άμεση λήψη μέτρων, εφόσον απαιτείται.
* Οικονομική μέριμνα για την ασφαλή επιστροφή των μαθητών και των εκπαιδευτικών στις σχολικές μονάδες.

Επισυνάπτεται η ανακοίνωση του Διοικητικού Συμβουλίου της ΕΛΜΕ Επαρχίας Θήρας.

**Η καταθέτουσα βουλευτής**

**Τζούφη Μερόπη**